ལྔ་པ་གསོ་བ་རིག་པའི་གཞུང་ལས་འབྱུང་བའི་མིང་གི་རྣམ་གྲངས་ལ།སྤྱིར་གསོ་དཔྱད་ཀྱི་སྐོར་མདོ་དང་རྒྱུད་སྡེ་ལས་ཐོར་བུ་ཐོར་བུ་མང་དུ་འབྱུང་ལ།འཕགས་པ་ཀླུའི་ཞབས་དང༌།སློབ་དཔོན་དཔའ་བོ།ཁ་ཆེ་ཟླ་བ་མགོན་པོ་རྣམས་ཀྱིས་མཛད་པའི་སྦྱོར་བ་བརྒྱ་པ་དང༌།ཡན་ལག་བརྒྱད་པ་ཟླ་ཟེར་སོགས་འཕགས་ཡུལ་གྱི་པཎ་གྲུབ་རྣམས་ཀྱིས་མཛད་པའི་སྨན་གཞུང་མང་དུ་ཡོད་ཀྱང༌།དེང་སང་བོད་སོག་གི་ཚེའི་རིག་བྱེད་འཛིན་པ་རྣམས་ལ་འཆད་ཉན་དང་ལག་ལེན་ཤིན་ཏུ་རྒྱས་ཆེ་བ་ནི།དཔལ་ལྡན་རྒྱུད་བཞི་རིན་པོ་ཆེ་ཉིད་ཡིན་པས།འདིར་དེ་ལས་འབྱུང་བའི་མིང་གི་རྣམ་གྲངས་ཆེ་ལོང་ཙམ་བསྡུ་བར་བྱའོ།།དེ་ལ་ནད་དང་ལུས་ཟུངས་དྲི་མ་རྣམ་གསུམ་པོ་རང་རང་གི་གནས་དང༌།ལྡང་ཚད་ལས་རྣམ་པར་མ་གྱུར་པ་དང་གྱུར་པ་གཉིས་ལས་དང་པོ་ནི།ལུས་གནས་པར་བྱེད་པ་མིན་པའི་ལུས་ལ།སྲོག་འཛིན།གྱེན་རྒྱུ།ཁྱབ་བྱེད།མེ་མཉམ།ཐུར་སེལ་ཏེ་རྩ་བའི་རླུང་ལྔ།འཇུ་བྱེད།མདངས་འགྱུར།སྒྲུབ་བྱེད།མཐོང་བྱེད།མདོག་གསལ་ཏེ་རྩ་བའི་མཁྲིས་པ་ལྔ།རྟེན་བྱེད།མྱགས་བྱེད།མྱོང་བྱེད།ཚིམ་བྱེད།འབྱོར་བྱེད་དེ་རྩ་བའི་བད་ཀན་ལྔའོ།།དྭངས་མ།ཁྲག།ཤ།ཚིལ།རུས།རྐང༌།ཁུ་བ་སྟེ་ལུས་ཟུངས་བདུན།བཤང་བ།གཅི་བ།རྡུལ་ཏེ་དྲི་མ་གསུམ་རྣམས་བསྡོམས་པས་ཉི་ཤུ་རྩ་ལྔའོ།།གཉིས་པ་ལ།ན་བའི་ལུས་དང༌།ནད་གསོ་བའི་ཚུལ་གཉིས་ལས།